1Nahabweki obu hakyaroho okunihira okw'okutaaha omu buhuumuro bwa Ruhanga, twerinde tihaikara kubaho omu hali inywe arukusangwa alemerwe kubutaahamu. 2Na itwe Amakuru Amarungi tukagahurra nka bo oku baagahuliire, baitu ebigambo ebi baahuliire bitabagasire, habwokuba abaabihuliire bakasangwa bataina kwikiriza. 3Itwe abaikiriize, tulitaaha omu buhuumuro obu, obu yabalizeho ati: “Nikyo narahiriire nyina ekiniga nti: ‘Tibali b'okutaaha omu buhuumuro bwange.’ ” Kandi kunu emirimo ye yoona ekaba ehoire okuruga obu yahangire ensi. 4Haroho na handi omu Byahandiikirwe nambere yabalize ha kiro kya musanju ati: “Ruhanga akahuumura ha kiro kya musanju, amazire emirimo ye yoona.” 5Aho nuho yasigikiire kugamba ati: “Tibali b'okutaaha omu buhuumuro bwange.” 6Hakabaho abo abaabandize kuhurra Amakuru Amarungi, baalemwa kutaaha omu buhuumuro bwa Ruhanga habw'obutaikiriza bwabo; baitu haroho abandi ab'okubutaaha. 7Nikyo Ruhanga yateerireho akasumi akarukwetwa “Kiro kinu”, naabaliza omu Daudi haahingwireho emyaka nyingi, omu bigambo ebi naruga kujurra nti: “Kiro kinu obu murahurra iraka lye, mutagumanganiza emitima yanyu.” 8Kakuba Yoswa yahikize Abaisirairi omu buhuumuro obu, Ruhanga tiyaakugarukire kubazaho kiro ekindi. 9Nukwo nu, hakyaroho ekihuumuro ekirukusisa ekya Sabbato, ekyahuliirwe abantu ba Ruhanga,; 10kandi weena anyakutaaha omu buhuumuro bwa Ruhanga aleka emirimo ye, Ruhanga nkooku yalekere eye. 11Nahabweki, katwekambe okutaaha omu buhuumuro obu, haleke kubaho n'omu arukunagwa obutaikiriza nk'obu. 12Habwokuba ekigambo kya Ruhanga kyomiire kandi nikikora; kitoire okukira empirima ey'amoogi abiri. Kicumita nikitaaha omunda okubaganiza omutima n'omwoyo, okubaganiza engiga n'omusoina. Kyetegereza ebiteekerezo by'omuntu n'entegeka y'omutima gwe. 13Busaho kihangwa na kimu ekiserekerwe amaiso ga Ruhanga, byona nibirorwa kurungi kandi bisuukuliirwe amaiso g'Ogu ou turukwija kwetonganaho. 14Obu turaaba twina nyakatagara omukuru ayatembere omwiguru, nuwe Yesu Omwana wa Ruhanga, katugumire ha enyikiriza yaitu. 15Habwokuba titwina nyakatagara omukuru atarukusobora kuganya na itwe omu buceke bwaitu; baitu twina ogu ayayohiibwe omu miringo yoona nka itwe, kyonka tiyasiisa. 16Aho nu, katwirre haihi ekitebe kya Ruhanga ow'embabazi tutarukutiina, nukwo tusobole kuganyirwa n'okutunga emigisa ey'okutukoonyera omu bwire obu turukugyetaagiramu.
lug_Latn